
איך שגלגל מסתובב לו

עמיחי רוזנפלד
שיח לשבת פרשת בהר
משכבר הפכנו את התקליט של שנת השמיטה, כבר מריחים את השנה השמינית (אע"פ שפח 'קדושת שביעית' עוד ילווה אותנו כמעט שנה), ואנו מגיעים לפרשה העיקרית בתורה העוסקת בשמיטה, פרשת בהר. בשונה מהפרשה שכבר נפגשנו אִתה, דיני השמיטה בפרשה זו אינם מוגשים לנו כדינים חברתיים. השמיטה כאן איננה מכוונת לבני האדם, אלא לארץ. התורה מתארת את הפעולות הקורות בשנה השביעית כפעולות אקטיביות הנעשות ע"י הארץ – הארץ היא שנותנת את פירותיה במשך ששת השנים, הארץ היא השובתת שבת לשם ה' (כאשר בני האדם מאפשרים לה זאת ואינם זורעים ואינם קוצרים). שבת הארץ נותנת את פירותיה בצורה שווה לכל בני האדם מכל המעמדות בצורה שווה, וגם לבהמה ואפילו לחיית השדה שאינה שייכת לאדם מחלקת הארץ את פירותיה בצורה שווה:

וְהָיְתָה שַׁבַּת הָאָרֶץ לָכֶם לְאָכְלָה לְךָ וּלְעַבְדְּךָ וְלַאֲמָתֶךָ וְלִשְׂכִירְךָ וּלְתוֹשָׁבְךָ הַגָּרִים עִמָּךְ: וְלִבְהֶמְתְּךָ וְלַחַיָּה אֲשֶׁר בְּאַרְצֶךָ תִּהְיֶה כָל תְּבוּאָתָהּ לֶאֱכֹל:

ויקרא כה ו-ז
אלא שלא האדם יוצר מצב זה, אלא הוא נוצר מאליו. הארץ השובתת היא המחלקת את פירותיה לכל דורש. את השוויון בין כל שוכני ארץ, מותירה התורה בידיה של הארץ (ובחזון הנביאים). הפרשיות הבאות המרכיבות את פרשת בהר אינן עוסקות בשוויון בין אדם ובהמה, אלא ביחסים בין אדם לאחיו. ארבע פרשיות קצרות בהמשך הפרשה מעצבות כללי התנהגות בין האדם ובין אחיו שמָך – גאולת קרקעות והנמכר לגוי, איסור עבודת פרך ואיסור ריבית.

פרשה לד בויקרא רבה מדלגת אל תיקון היחסים בין עני לעשיר, בין האדם לאחיו המך. סביב הביטוי החוזר "וְכִי יָמוּךְ אָחִיךָ" היא בונה מדרשים שונים העוסקים ביחס בין עני לעשיר, חזק וחלש.

נתמקד בפתיחה אחת, הסובבת סביב הפסוק "גֹּמֵל נַפְשׁוֹ אִישׁ חָסֶד וְעֹכֵר שְׁאֵרוֹ אַכְזָרִי" (משלי יא יז). לכאורה, אין בין תיקון היחסים בין אדם לחברו ובין גומל נפשו דבר. החסד בפסוק הוא החסד שאדם מפנה כלפי עצמו, ופרשת בהר עוסקת בפנייתו של האדם אל האחר, אל מה שמחוצה לו. ובכל זאת, המדרש המתחיל בדיון בפסוק זה מסיים ב"כִי יָמוּךְ אָחִיךָ". הא כיצד? 

סיומו של המדרש מבקש תיקון ליחסי עני-עשיר, ודורש את הפסוק בדברים, המצווה לתת לעני גם ערב שנת השמיטה:

נָתוֹן תִּתֵּן לוֹ וְלֹא יֵרַע לְבָבְךָ בְּתִתְּךָ לוֹ כִּי בִּגְלַל הַדָּבָר הַזֶּה יְבָרֶכְךָ ה' אֱלֹהֶיךָ בְּכָל מַעֲשֶׂךָ וּבְכֹל מִשְׁלַח יָדֶךָ:

דברים טו י

הפסוק מצווה לא רק על הנתינה, אלא גם על התודעה המלוה את הנתינה – "וְלֹא יֵרַע לְבָבְךָ בְּתִתְּךָ לוֹ". עצה לבוא לכך דורש רב נחמן בסיומו של המדרש:

אמ' ר' נחמן "כִּי בִּגְלַל הַדָּבָר הַזֶּה" – גלגל הוא והוא עובר על הכל. 

הגלגל העובר על הכל מערער את יחסי העני והעשיר. רוע הלב בנתינה נובע מיחסי הכוח, ממיקומו של העשיר כחזק, כבעל היכולת. הגלגל המתהפך גורם לכיסא העשירות להתנדנד. העניות שאולי תבוא על העשיר גורמת לו לוותר על עמדתו העשירה, על תפיסתו העצמית כחזק הנותן לחלש, ומאפשרת לא רק נתינה אלא גם טוב לב ומאור פנים. החשש מפני העניות שתבוא עליו מחר יכול להביא לידי נתינה, אך רק הוויתור על יחסי הכוח יביא ל"לֹא יֵרַע לְבָבְךָ בְּתִתְּךָ לוֹ".
הדרשות הראשונות במדרש פונות לכיוון אחר לגמרי:

"גֹּמֵל נַפְשׁוֹ אִישׁ חָסֶד וְעֹכֵר שְׁאֵרוֹ אַכְזָרִי" (משלי יא יז). 
"גֹּמֵל נַפְשׁוֹ אִישׁ חָסֶד", זה הלל הזקן. 
הלל הזקן בשעה שהיה נפטר מתלמידיו היה מהלך והולך. 
אמרו לו תלמידיו: רבי, להיכן אתה הולך? 
אמר להן: לעשות מצוה. 
אמרו לו: וכי מה מצוה הלל עושה? 
אמר להן: לרחוץ במרחץ. 
אמרו לו: וזו היא מצוה? 
אמר להן: אין! ומה אם איקוניות שלמלכים שמעמידין אותן בבתי תיאטריות ובבתי קרקסיות שלהן, מי שהוא ממונה עליהן מורקן ושוטפן והן מעלין לו סודרין, ולא עוד אלא שהוא מתגדל עם גדולי המלכות, אנו שנבראנו בצלם ובדמות, דכתיב "כִּי בְּצֶלֶם אֱלֹהִים, עָשָׂה אֶת-הָאָדָם", על אחת כמה וכמה. 
 
דבר אחר "גֹּמֵל נַפְשׁוֹ אִישׁ חָסֶד", זה הלל הזקן. 
הלל הזקן בשעה שהיה נפטר מתלמידיו היה מהלך והולך. 
אמרו לו תלמידיו: רבי להיכן אתה הולך? 
אמר להן: למגמול חסד עם הדין אכסניא דאית גו בייתא [לגמול חסד עם אותה אורחת שיש בתוך ביתי].
אמרו ליה: בכל יום אית לך אכסניין? [בכל יום יש לך אורחים?]

אמר להון: והדא נפשא עליבתא לאו אכסנייא היא גו גופא, דיום דין היא הכא ולמחר לית היא הכא? [ואותה נפש עלובה לא אורחת בתוך הגוף, שביום זה היא כאן, ומחר איננה?]

קצרה יריעה זו מניתוח דקדקני של מדרש זה, אף שהוא ודאי ראוי לכך. נעיר רק על ההבדל המשמעותי בין שתי הלשונות בסיפורו של הלל. שתי הלשונות עוסקות ביחסי הגוף והנפש, ובגמילות החסדים שראויה לנהוג ביניהם. אך מה רב ההבדל בין הלשון הראשונה ללשון השנייה. בשתי הלשונות, הלל הזקן הוא "גֹּמֵל נַפְשׁוֹ אִישׁ חָסֶד". אך מיהו אותו הלל הגומל חסד? מהי נקודת ההזדהות שלו? בלשון הראשונה, הלל הוא הנפש האלוקית, המקיימת מצוות. קיום המצוות מתפשט מעבר לדינים וציוויים ופורץ למרחץ, שם גומלת הנפש האלוקית חסד עם הגוף ומזכה אותו במריקה, שטיפה ואפילו העלאת סודר. בלשון השנייה, אנו פוגשים הלל אחר. הלל מסביר לתלמידיו שעליו לגמול חסד עם אורחו, הלא היא אותה נפש ענייה ועלובה. עתה בעל הבית הוא הגוף, המארח את הנפש, אותה אורחת פורחת שהיום היא כאן ומחר איננה.

אולי בצירוף שתי הלשונות גם יחד טמון סוד הגלגל החוזר. הלל איננו מזהה את עצמו כאני מסוים. לעתים ביתו הוא הגוף, ואותו בעל בית עשיר גומל חסדים עם אותה נפשא עליבתא, ולעיתים הגוף כלוא בבית האסורים של הנפש, והיא גומלת אִתו חסד בשמירה על שלמותו. אולי נוסיף גם לשון שלישית, בה עומד אותו הלל ומתבונן מהצד על זה וזו גם יחד, וגם לעצמו הוא זר. הבחירה בזהות מוחלטת, ועצם יצירת הדיכוטומיה תקבע את הלל בעמדת העשיר, ותמנע ממנו לגמול חסד עם עצמו ובשרו.
 אותה תקיעות בעשירות, היא המביאה את רוע הלב לנתינה, ומונעת את מאור הפנים.

ושמא היסוד לכל זאת טמון בהסברו הקצר של הלל המסיים את הלשון הראשונה. הלל מדמה את גופו לצלם המונח בבתי קרקסאות ובבתי תיאטרות. אך דימויו של הלל מוזר מאוד. אם היה מדמה את גופו לפסל הנמצא בארמונו של המלך, ניחא. אך הוא מדמה את עצמו לפסל המצוי במקומות בזויים, בתי קרקסאות ובתי תיאטרות. מהי האנלוגיה בין אלו לבין 'נבראתי בצלם'? אף הקל וחומר שבו משתמש הלל 'אני שנבראתי על אחת כמה וכמה' איננו משכנע, שהרי אנו יודעים שדיו לבא מן הדין להיות כנידון, והצלם והדמות אינם נחלצים מבתי הקרקסאות. אין זאת אלא שהלל מציג את העוה"ז כבתי קרקסאות ותיאטרות, ואנו כצֶלֶם באותה הצגה. במסגרת התיאטרון ההשקעה בצלם משתלמת, ואפילו כדאי לגמול אִתו חסד ולהלביש אותו בסוודר. התיאטרון שבו מציב אותנו הלל, הוא המאפשר לו להחליף תלבושות ודמויות, פעם ללבוש את לבושי הגוף ופעם את לבושי הנפש, ולהתגלגל באותו גלגל ענק קרקסי בין העניות והעשירות.

� 	אולי לזה רומזת הדרשה על חלקו השני של הפסוק ממשלי: "'וְעֹכֵר שְׁאֵרוֹ אַכְזָרִי' - אמ' ר' אלכסנדרי זה שהגיעה לו שמחה ואינו מדבק את קרוביו עימו לשם עניות". אי היכולת להיות "גֹּמֵל נַפְשׁוֹ אִישׁ חָסֶד" מביאה את האדם להתעמרות אל קרוביו (ואדם קרוב אצל עצמו).


� 	ואולי גלגולו של הגלגל פותח פתח גם ל"בְהֶמְתְּךָ וְלַחַיָּה אֲשֶׁר בְּאַרְצֶךָ".

